ΓΡΑΠΤΗ ΕΡΩΤΗΣΗ E-0505/99

υποβολή: Ursula Stenzel (PPE) προς την Επιτροπή

(8 Μαρτίου 1999)

Θέμα: Αίτηση υποψηφιότητας

Η Ευρωπαϊκή Επιτροπή διοργάνωσε πέρισυ το γενικό διαγωνισμό για αυστριακούς υπηκόους COM/Α/3/98 (ΕΕ C 30Α) για την πρόσληψη κυρίων διοικητικών υπαλλήλων (Α4/Α5) - Γενική Διοίκηση, Δημόσια Διοίκηση και Διαχείριση.

Μπορεί να αναφέρει η Επιτροπή πόσοι Αυστριακοί υπέβαλαν αίτηση συμμετοχής στον εν λόγω διαγωνισμό έως τις 14 Μαρτίου 1998 και για ποιο λόγο παρατάθηκε η αρχική προθεσμία; Μπορεί να επιβεβαιώσει η Επιτροπή ότι ο διαγωνισμός αυτός συνίστατο μόνον σε μία συνέντευξη; Πόσοι από τους αρχικούς υποψήφιους είχαν κληθεί να μετάσχουν στην εν λόγω συνέντευξη;

Σε ποια συγκεκριμένα κριτήρια - διάρκεια και μορφή της επαγγελματικής πείρας, γλωσσικές γνώσεις, κ.ά. - βασίστηκε η Επιτροπή ούτως ώστε να κληθούν οι υποψήφιοι σε συνέντευξη; Πόσοι υποψήφιοι περιελήφθησαν μετά από τη συνέντευξη αυτή σε πίνακα επιτυχόντων και πόσοι προσελήφθησαν;

Μπορεί η Επιτροπή να διαβεβαιώσει ότι κανείς υποψήφιος, ο οποίος πληρούσε επισήμως όλες τις προϋποθέσεις, δεν αποκλείστηκε από την εν λόγω συνέντευξη; Μπορεί η Επιτροπή να αποκλείσει το ενδεχόμενο να έχουν σημειωθεί παρατυπίες στο διαγωνισμό αυτό;

Απάντηση του κ. Liikanen εξ ονόματος της Επιτροπής

(13 Απριλίου 1999)

Η Επιτροπή δημοσίευσε(1) προκήρυξη του προαναφερθέντος διαγωνισμού για την κατάρτιση πίνακα επιτυχόντων κύριων υπαλλήλων διοίκησης (A5/A4) αυστριακής ιθαγένειας. Ο διαγωνισμός αυτός περιλαμβάνει πέντε τομείς: γενική διοίκηση, δημόσια διοίκηση και διαχείριση, νομικά, οικονομία, στατιστική, δημοσιονομική διαχείριση και έλεγχο. Η Επιτροπή ζητεί πτυχιούχους με ιδιαίτερα προσόντα και δωδεκαετή τουλάχιστον επαγγελματική πείρα, που να είναι ικανοί να ενταχθούν στους διάφορους τομείς.

Κατόπιν δημοσιεύθηκε ένα διορθωτικό(2) όπου περιλαμβάνονται οι περίοδοι πρακτικής άσκησης, κατάρτισης, επιμόρφωσης που μπορεί να ληφθούν υπόψη ως επαγγελματική πείρα. Για τον λόγο αυτό, η αρχική προθεσμία για την υποβολή των αιτήσεων υποψηφιότητας που είχε ορισθεί για τις 13 Μαρτίου, παρατάθηκε μέχρι τις 27 Μαρτίου 1999.

Ο διαγωνισμός COM/A/3 είναι διαγωνισμός βάσει τίτλων και με προφορική εξέταση όπως προβλέπεται στο άρθρο 28δ) του κανονισμού υπηρεσιακής κατάστασης. Οι λεπτομέρειες της προφορικής δοκιμασίας προσδιορίζονται στα σημεία VII.1 και 2 της προκήρυξης του διαγωνισμού.

Κατά την λήξη της προθεσμίας για την υποβολή των αιτήσεων υποψηφιότητας είχαν εγγραφεί 602 υποψήφιοι, από τους οποίους μόνο 225 πληρούσαν όλους τους όρους συμμετοχής, σύμφωνα με το σημείο III.B της προκήρυξης του διαγωνισμού και έγιναν, κατά συνέπεια, δεκτοί να συμμετάσχουν στον διαγωνισμό.

Στο άρθρο 30 του κανονισμού υπηρεσιακής κατάστασης προβλέπεται ότι για κάθε διαγωνισμό διορίζεται εξεταστική επιτροπή. Η επιτροπή αυτή είναι η μόνη αρμόδια να αποφασίσει σχετικά με το περιεχόμενο των εξετάσεων, να αξιολογήσει τους υποψηφίους και να καταρτίσει τον πίνακα επιτυχόντων.

Σύμφωνα με τα σημεία IV.B.1 και 2, μόνο οι υποψήφιοι με τα περισσότερα προσόντα μπορούν να συμμετάσχουν στην προφορική δοκιμασία. Τα κριτήρια για τη συμμετοχή στην προφορική δοκιμασία καθορίζονται από την εξεταστική επιτροπή σε συνάρτηση ιδίως με τη φύση και τη σημασία της σχετικής με τον διαγωνισμό επαγγελματικής πείρας. Επί των 225 υποψηφίων που είχαν γίνει δεκτοί να συμμετάσχουν στον διαγωνισμό η εξεταστική επιτροπή, βάσει συγκριτικής αξιολόγησης δέχθηκε να συμμετάσχουν στην προφορική δοκιμασία 82 υποψήφιοι, εκ των οποίων παρουσιάστηκαν οι 72.

Όπως προβλέπεται στο σημείο VIII της προκήρυξης του διαγωνισμού, μετά την προφορική συνέντευξη, η εξεταστική επιτροπή ενέγραψε στον πίνακα επιτυχόντων τους 44 υποψηφίους με την υψηλότερη βαθμολογία, από τους 44 αυτούς επιτυχόντες, για επτά έχει ήδη αρχίσει η διαδικασία πρόσληψης.

Η εξεταστική επιτροπή τήρησε τους όρους που προβλέπονται στην προκήρυξη του συγκεκριμένου διαγωνισμού. Ως εκ τούτου η Επιτροπή δεν έχει λόγους να αμφιβάλλει σχετικά με την ορθή διεξαγωγή του διαγωνισμού αυτού.

(1) ΕΕ C 30 της 28.1.1998.

(2) ΕΕ C 58 της 24.2.1998.